EIROPAS CENTRĀLĀS BANKAS ATZINUMS

(2021. gada 25. janvāris)

par priekšlikumu regulai par pārrobežu maksājumiem Savienībā

(CON/2021/3)

(2021/C 65/04)

Ievads un tiesiskais pamats

Eiropas Centrālā banka (ECB) 2020. gada 15. oktobrī saņēma Eiropas Savienības Padomes lūgumu sniegt atzinumu par priekšlikumu Eiropas Parlamenta un Padomes regulai pārrobežu maksājumiem Savienībā (1) (tālāk tekstā – “ierosinātā regula”).

ECB kompetence sniegt atzinumu pamatojas uz Līguma par Eiropas Savienības darbību (LESD) 127. panta 4. punktu un 282. panta 5. punktu saistībā ar LESD 127. panta 2. punkta ceturto ievilkumu un Protokola (Nr. 4) par Eiropas Centrālo banku sistēmas un Eiropas Centrālās bankas Statūtiem 3.1. panta ceturto ievilkumu, jo ierosinātajā regulā iekļauti noteikumi, kas attiecas uz maksājumu sistēmu raitu darbību. ECB Padome šo atzinumu pieņēmusi saskaņā ar Eiropas Centrālās bankas reglamenta 17.5. panta pirmo teikumu.

Vispārīgi apsvērumi

Ierosinātās regulas mērķis ir kodificēt Eiropas Parlamenta un Padomes Regulu (EK) Nr. 924/2009 (2), kurā jaunākie grozījumi veikti ar Eiropas Parlamenta un Padomes Regulu (ES) 2019/518 (3). Lai gan ECB kopumā atzinīgi vērtē kodifikāciju, tā atzīmē, ka, kā norādīts ierosinātās regulas paskaidrojuma rakstā, dokumentos, kurus skar kodifikācija, netiek iekļauti satura grozījumi, bet gan tikai formāli grozījumi, kurus nosaka pats kodifikācijas process. ECB sniedza atzinumu (4) arī par priekšlikumu Regulai (ES) 2019/518 (5). Tomēr dažas Regulas (ES) 2019/518 normas tika ieviestas Savienības likumdošanas procedūras ietvaros jau pēc Komisijas priekšlikuma iesniegšanas ECB, un tāpēc tās nebija daļa no Padomes apspriešanās lūguma ECB. Tāpēc, ņemot vērā to, ka iepriekš tai nav bijusi iespēja izteikt savu viedokli, un ņemot vērā to, ka ierosinātā regula tiks pieņemta saskaņā ar parasto likumdošanas procedūru, ECB izmanto šo iespēju, lai paustu viedokli par vienu no ierosinātās regulas normām, kas tika ieviesta ar Regulu (ES) 2019/518.

1. Īpaši apsvērumi

1.1 Atsauce uz ECB publicētajiem euro atsauces kursiem

Ierosinātās regulas 4. panta 1. punktā, kura mērķis ir papildināt Eiropas Parlamenta un Padomes Direktīvā (ES) 2015/2366 (6) (turpmāk – “Maksājumu pakalpojumu direktīva”) noteiktās caurredzamības un informācijas prasības attiecībā uz valūtas konvertēšanas pakalpojumiem (7), noteikts, ka maksājumu pakalpojumu sniedzēji un personas, kas sniedz valūtas konvertēšanas pakalpojumus bankomātā vai tirdzniecības vietā, izsaka kopējo maksu par valūtas konvertēšanu kā procentuālu uzcenojumu jaunākajam pieejamajam ECB valūtas maiņas atsauces kursam.

Kopš 1998. gada ECB publicējusi euro atsauces kursus (ECBAK), pamatojoties uz pamatprincipiem, ko ECB Padome apstiprināja 1998. gadā un pēc tam grozīja 2015. gadā (8) (turpmāk – “ECBAK noteikšanas pamatprincipi”). ECBAK tiek publicēti kā sabiedrisks labums iedzīvotājiem un iestādēm (9), un tos izmanto plašs iestāžu loks. ECBAK noteikšanas pamatprincipu mērķis ir saglabāt ECBAK integritāti: i) atturot no tirdzniecības, izmantojot ECBAK; un ii) atļaujot to izmantošanu tikai atsauces nolūkiem. Tiek stingri ieteikts atturēties no ECBAK izmantošanas darījumu vajadzībām, un ECBAK tiek publicēti tikai informatīvos nolūkos (10). Šajā sakarā ECBAK noteikšanas pamatprincipu mērķis ir stiprināt ECBAK un darījumu mērķiem paredzēto valūtas kursa etalonu nošķirtību.

Atsauce uz ECBAK regulas priekšlikumā varētu pretēji ECBAK mērķiem stimulēt dažus tirgus dalībniekus veikt tirdzniecību, izmantojot ECBAK. Tāpēc ECB iesaka ierosinātās regulas 4. pantā svītrot minēto atsauci uz ECBAK un aizstāt to ar atbilstošu atsauci uz valūtas etalonkursu, kas ietilpst Savienības etalonu regulas (11) darbības jomā un ko var izmantot saistībā ar maksu par valūtas konvertēšanu. Šādu etalonu precizitāte un integritāte, ko nodrošina ar minēto regulu ieviestais etalonu administratoru režīms, aizsargā maksājumu pakalpojumu sniedzēju klientu un personu, kas sniedz valūtas maiņas pakalpojumus, intereses.

Gadījumos, kuros ECB iesaka grozīt ierosināto regulu, konkrētais redakcionālais priekšlikums ir izklāstīts atsevišķā tehniskā darba dokumentā, kam pievienots attiecīgs paskaidrojuma teksts. Tehniskais darba dokuments angļu valodā ir pieejams EUR-Lex.

Frankfurtē pie Mainas, 2021. gada 25. janvārī ECB prezidente Christine LAGARDE

(1) COM(2020) 323 final.

(2) Eiropas Parlamenta un Padomes Regula (EK) Nr. 924/2009 (2009. gada 16. septembris) par pārrobežu maksājumiem Kopienā, ar kuru atceļ Regulu (EK) Nr. 2560/2001 (OV L 266, 9.10.2009., 11. lpp.).

(3) Eiropas Parlamenta un Padomes Regula (ES) 2019/518 (2019. gada 19. marts), ar ko groza Regulu (EK) Nr. 924/2009 attiecībā uz konkrētām maksām par pārrobežu maksājumiem Savienībā un maksām par valūtas konvertēšanu (OV L 91, 29.3.2019., 36. lpp.).

(4) Sk. Eiropas Centrālās bankas Atzinumu CON/2018/38 (2018. gada 31. augusts) par priekšlikumu regulai par konkrētām maksām par pārrobežu maksājumiem Savienībā un maksām par valūtas maiņu (OV C 382, 23.10.2018., 7. lpp.). Visi ECB atzinumi tiek publicēti ECB interneta vietnē www.ecb.europa.eu.

(5) Priekšlikums Eiropas Parlamenta un Padomes regulai, ar ko groza Regulu (EK) Nr. 924/2009 attiecībā uz konkrētām maksām par pārrobežu maksājumiem Savienībā un maksām par valūtas konvertēšanu, COM(2018) 163 final.

(6) Eiropas Parlamenta un Padomes Direktīva (ES) 2015/2366 (2015. gada 25. novembris) par maksājumu pakalpojumiem iekšējā tirgū, ar ko groza Direktīvas 2002/65/EK, 2009/110/EK un 2013/36/ES un Regulu (ES) Nr. 1093/2010 un atceļ Direktīvu 2007/64/EK (OV L 337, 23.12.2015., 35. lpp.).

(7) Sk. ierosinātās regulas 8. apsvērumu.

(8) Sk. ECB euro atsauces kursu noteikšanas pamatprincipus, kas pieejami ECB interneta vietnē www.ecb.europa.eu.

(9) Sk. ECB 2015. gada 7. decembra paziņojumu presei par ECB ieviestajām izmaiņām euro atsauces kursos.

(10) ECBAK noteikšanas pamatprincipi nepārprotami nosaka, ka jēdzienu "atsauces kurss" pieņemts attiecināt uz valūtas kursu, kuru nav paredzēts tieši vai netieši (kā pamatā esošo etalonkursu) izmantot tirgus darījumos. Šie kursi tiek sniegti tikai informatīvā nolūkā.”

(11) Eiropas Parlamenta un Padomes Regula (ES) 2016/1011 (2016. gada 8. jūnijs) par indeksiem, ko izmanto kā etalonus finanšu instrumentos un finanšu līgumos vai ieguldījumu fondu darbības rezultātu mērīšanai, un ar kuru groza Direktīvu 2008/48/EK, Direktīvu 2014/17/ES un Regulu (ES) Nr. 596/2014 (OV L 171, 29.6.2016., 1. lpp.).